**LĒMUMS**

LIEPĀJĀ

|  |  |
| --- | --- |
| 2021.gada 22.aprīlī | Nr.158/5  (prot. Nr.5, 30.§) |

Par zemesgabala Tērvetes ielā 2

daļas iznomāšanu

Lai racionāli rīkotos ar pašvaldības mantu, kura šobrīd nav nepieciešama pašvaldībai tās funkciju veikšanai, pamatojoties uz likuma "Par pašvaldībām" 14.panta pirmās daļas 2.punktu, otrās daļas 3.punktu un 21.panta pirmo daļu, Civillikuma 1101.pantu, Ministru kabineta 2018.gada 19.jūnija noteikumu Nr.350 "Publiskas personas zemes nomas un apbūves tiesības noteikumi" 29.3. un 30.3.apakšpunktu, izskatot [..] 2021.gada 15.janvāra iesniegumu, Liepājas speciālās ekonomiskās zonas pārvaldes 2021.gada 21.janvāra vēstuli Nr.185/1.12 "Par zemesgabala Tērvetes ielā 2, Liepājā nomu", Liepājas pilsētas pašvaldības Nekustamo īpašumu jautājumu konsultatīvās komisijas 2021.gada 10.marta priekšlikumu (sēdes protokols Nr.3) un Liepājas pilsētas domes pastāvīgās Pilsētas attīstības komitejas 2021.gada 15.aprīļa lēmumu (sēdes protokols Nr.4), LIEPĀJAS PILSĒTAS DOME

N O L E M J :

1. Iznomāt [..] uz laiku līdz Liepājas pilsētas teritorijas plānojumā paredzētās apbūves uzsākšanai, bet ne ilgāk kā uz 5 (pieciem) gadiem, zemesgabala Liepājā, Tērvetes ielā 2 (kadastra apzīmējums 1700 003 0101) daļu 6000 kv.m platībā (pielikumā) bišu stropu novietošanai.

2. Liepājas pilsētas pašvaldības iestādei "Nekustamā īpašuma pārvalde" sagatavot līguma projektu par lēmuma 1.punktā minētā zemesgabala daļas iznomāšanu, iekļaujot tajā šādus nosacījumus:

2.1. Liepājas pilsētas pašvaldība neatbild par nomnieka ieguldījumiem un izdevumiem, apsaimniekojot iznomātā zemesgabala daļu;

2.2. nomnieks maksā nomas maksu 1,5% apmērā no zemesgabala kadastrālās vērtības gadā;

2.3. nomnieks papildus nomas maksai maksā valstī noteikto pievienotās vērtības nodokli;

2.4. nomnieks šī līguma darbības laikā maksā visus nodokļus un nodevas, kas paredzēti vai tiks paredzēti Latvijas Republikas normatīvajos aktos un kas attiecas uz iznomātā zemesgabala daļu;

2.5. nomnieks atbild par visu zemesgabala daļā esošo pazemes un virszemes inženiertehnisko apgādes tīklu saglabāšanu, kā arī nodrošina ekspluatācijas dienestu darbiniekiem iespēju brīvi piekļūt inženiertehniskās apgādes tīkliem;

2.6. nomnieks saskaņā ar Liepājas pilsētas domes 2020.gada 17.decembra saistošajiem noteikumiem Nr.47 "Liepājas pilsētas pašvaldības teritorijas kopšanas un būvju uzturēšanas saistošie noteikumi" un citiem kārtību regulējošiem noteikumiem nodrošina iznomātās vietas un tās apkārtnes uzkopšanu;

2.7.nomnieks uzņemas pilnu atbildību attiecībā uz cilvēku drošību un veselību, ievērojot Civillikuma 1101.pantā noteiktās prasības.

3.Lēmuma 1.punktā minētā zemesgabala daļai kadastra vērtēšanas vajadzībām noteikt lietošanas mērķi - dabas pamatnes, parki, zaļās zonas un citas rekreācijas nozīmes objektu teritorijas, ja tajās atļautā saimnieciskā darbība nav pieskaitāma pie kāda cita klasifikācijā norādīta lietošanas mērķa (kods 05 01).

4. Pilnvarot Liepājas pilsētas pašvaldības iestādes "Nekustamā īpašuma pārvalde" vadītāju parakstīt zemes nomas līgumu, kā arī bez atsevišķa Liepājas pilsētas domes lēmuma parakstīt vienošanos par zemes nomas līguma izbeigšanu, ja nomnieks vienpusēji atkāpjas no līguma.

5. Gadījumā, ja [..] vainas dēļ līgums par lēmuma 1.punktā minētā zemesgabala daļas nomu netiek noslēgts viena mēneša laikā no lēmuma pieņemšanas dienas, lēmums zaudē spēku un zemesgabala daļa atbrīvojama.

6. Liepājas pilsētas pašvaldības izpilddirektora vietniekam (īpašumu jautājumos) kontrolēt lēmuma izpildi.

|  |  |  |
| --- | --- | --- |
| DOMES PRIEKŠSĒDĒTĀJS | | Jānis VILNĪTIS |
| Nosūtāms: | Nekustamā īpašuma pārvaldei, nomniekam | |